2. ปัจจัยความเสี่ยง

การประกอบธุรกิจของบริษัทฯ และบริษัทย่อยในนามของกลุ่มอาร์เอส บริษัทฯ
ประเมินว่ามีความเสี่ยงที่อาจเกิดขึ้นและอาจมีผลต่อการดำเนินธุรกิจดังนี้

2.1 ความเสี่ยงทางอุตสาหกรรม

-   การละเมิดลิขสิทธิ์ในสินค้า

ที่ผ่านมาจนถึงปัจจุบันธุรกิจเพลงได้รับผลกระทบหลักจากการละเมิดลิขสิทธิ์ในสินค้า
ทั้งรูปแบบงานผลิตภัณฑ์ Physical Products (CD,VCD,DVD) และ รูปแบบไฟล์ดิจิตอล
ทำให้รายได้จากการจัดหน่ายสินค้าและรายได้จากการดาวน์โหลดเพลงไม่สะท้อนปริมาณการบริโภคที่แท้จริง
ซึ่งสาเหตุมาจากการแพร่กระจายของสินค้าละเมิดลิขสิทธิ์ต่างๆที่ยังคงพบเห็นได้ทั่วไปในหลายพื้นที่ในท้องตลาดทำให้ผู้บริโภคหาซื้อได้โดยง่าย
ผลกระทบจากการเปลี่ยนแปลงพฤติกรรมของผู้บริโภคจากเดิมที่เป็นการซื้อแผ่นเพลง
เปลี่ยนมาใช้วิธีการดาวน์โหลดเพลงผ่านระบบโทรศัพท์หรือผ่านเวบไซท์มากขึ้น
ซึ่งในปัจจุบันการดาวน์โหลดไฟล์เพลง หรือคอนเทนต์ต่างๆเป็นไปอย่างง่ายดาย สะดวก
และรวดเร็วมากขึ้น ไม่ว่าจะเป็นเพราะความก้าวหน้าของเทคโนโลยี
การพัฒนาระบบการสื่อสารให้มีความรวดเร็วและครอบคลุมในหลายพื้นที่
หรือการแพร่หลายของเวบไซท์สำหรับดาวน์โหลดเพลง
สิ่งเหล่านี้ล้วนเป็นปัจจัยที่ส่งผลให้ผู้บริโภคหันมานิยมใช้วิธีการดาวน์โหลดเพลงกันมากขึ้น อีกทั้ง
การดาวน์โหลดเพลงผ่านอินเทอร์เนทส่วนใหญ่ไม่เสียค่าใช้จ่าย
จึงมีผู้บริโภคบางกลุ่มมีแนวโน้มที่จะหันมาใช้ช่องทางดังกล่าวมากขึ้น ประกอบกับ
ทัศนคติของผู้บริโภคที่ยังเพิกเฉยต่อการรณรงค์ให้ใช้สินค้าถูกลิขสิทธิ์
และเห็นว่าการดาวน์โหลดเพลงผ่านช่องทางที่ละเมิดลิขสิทธิ์นั้นเป็นเรื่องปกติทั่วไป
ซึ่งพฤติกรรมของผู้บริโภคลักษณะดังกล่าวส่งผลให้รายได้บางส่วนของบริษัทฯ ลดลงกว่าที่ควรจะเป็น

อย่างไรก็ดี ที่ผ่านมาทุกฝ่ายที่เกี่ยวข้องทั้งภาครัฐ และ ภาคเอกชน ซึ่งได้แก่ ผู้ประกอบการ
เจ้าของผลงาน และศิลปิน ได้ร่วมมือกันผลักดัน
กระตุ้นเชิญชวนให้ผู้บริโภคหันมานิยมเลือกซื้อสินค้าที่มีลิขสิทธิ์ถูกต้อง และ
ลดเลิกสนับสนุนสินค้าละเมิดลิขสิทธิ์ทุกประเภท

ในส่วนของบริษัทฯได้ตระหนักถึงความสำคัญของปัญหาดังกล่าว
จึงได้มีการปรับเปลี่ยนกลยุทธ์และวิธีการต่างๆเพื่อกระตุ้นยอดขายให้กลับคืนมา
ไม่ว่าจะเป็นการปรับราคาของสินค้าให้เหมาะสมมากขึ้น การพัฒนาระบบดิจิตอล
และช่องทางการดาวน์โหลดเพลงแบบถูกลิขสิทธิ์
ที่ช่วยอำนวยความสะดวกแก่ผู้บริโภคให้สามารถใช้บริการได้โดยง่าย
รวมถึงการปรับเปลี่ยนรูปแบบผลิตภัณฑ์และบริการใหม่ๆเพื่อตอบสนองต่อความต้องการและรูปแบบการดำเนินชีวิตของผู้บริโภคที่เปลี่ยนแปลงไป
เช่น การออกผลิตภัณฑ์ MP3 และ การเปิดตัวบริการดาวน์โหลดแบบสมัครสมาชิก (เช่น Super
Mao *339) ภายใต้รูปแบบการให้บริการเบอร์เดียวทุกเครือข่าย
ซึ่งเป็นการให้บริการแบบเหมาจ่าย ทำให้พฤติกรรมของผู้บริโภคบางส่วนหันกลับมาใช้
บริการดาวน์โหลดเพลงที่มีลิขสิทธิ์ถูกต้องมากขึ้น เพราะว่ามีความคุ้มค่า และราคาไม่แพง
อย่างไรก็ดี
บริษัทฯยังคงคิดค้นรูปแบบของผลิตภัณฑ์และช่องทางการขายใหม่ๆเพื่อตอบสนองความต้องการของผู้บริโภค
เป็นการรักษารายได้ของบริษัทฯ ให้เติบโตอย่างต่อเนื่อง นอกจากนี้ ในส่วนของการจัดเก็บลิขสิทธิ์
บริษัทฯได้มีการพัฒนาระบบการจัดเก็บค่าลิขสิทธิ์ให้ครบถ้วนและมีประสิทธิภาพมากยิ่งขึ้น
โดยจัดให้มีการดำเนินการทางการตลาดในการประชาสัมพันธ์รณรงค์ให้ผู้ประกอบธุรกิจที่นำงานลิขสิทธิ์ไปใช้ต้องเคารพต่อสิทธิ์และทำการชำระค่าลิขสิทธิ์เป็นการตอบแทน
รวมถึงกำหนดให้มีนโยบายการบังคับใช้กฎหมายกับผู้กระทำความผิดอย่างจริงจัง
โดยจัดตั้งหน่วยงานที่ดูแล ดำเนินการปราบปรามและเฝ้าระวังผู้ละเมิดในพื้นที่ต่างๆทั่วประเทศ

สำหรับส่วนของภาครัฐได้มีแนวทางสนับสนุนให้บริษัทฯที่ประกอบธุรกิจจัดเก็บลิขสิทธิ์พัฒนาระบบการจัดเก็บลิขสิทธิ์ให้เป็นรูปธรรมชัดเจน
รวมถึงได้ออกมาตรการในการดำเนินการต่างๆเพื่อรณรงค์ป้องกัน กดดัน
และปราบปรามผู้กระทำความผิดอย่างจริงจัง และเป็นรูปธรรมมากยิ่งขึ้น
ซึ่งจากความร่วมมือกันของหน่วยงานดังกล่าว
บริษัทฯคาดว่าจะส่งผลในการลดการละเมิดลิขสิทธิ์ที่มีผลกระทบต่อการดำเนินธุรกิจอย่างเป็นนัยสำคัญ

2.2 ความเสี่ยงในการประกอบธุรกิจ

-   ความเสี่ยงจากการต่ออายุสัญญาสัมปทาน

ปัจจุบันบริษัทฯมีสัญญาสัมปทานอยู่ 3 ประเภท ได้แก่
สัญญาเช่าเวลาออกอากาศกระจายเสียงสถานีวิทยุ สัญญาเช่าเวลาจากสถานีโทรทัศน์ และ
สัญญาเช่าเวลาออกอากาศกระจายเสียงวิทยุเพื่อประกอบรายการวิทยุในห้างโมเดิร์นเทรด
โดยสัมปทานแต่ละประเภทมีอายุสัญญาเฉลี่ยอยู่ระหว่าง 1ปี ถึง 3 ปี
ซึ่งหากบริษัทฯไม่ได้รับการต่ออายุสัญญาเช่าเวลาออกอากาศจะส่งผลกระทบต่อความต่อเนื่องของการออกอากาศรายการและรายได้ของบริษัทฯ
ทั้งนี้
หมายรวมถึงความเสี่ยงจากการเปลี่ยนแปลงเงื่อนไขในสัญญาซึ่งอาจทำให้บริษัทฯได้รับเงื่อนไขที่ด้อยลงไปจากเดิม
นอกจากนี้
การแสวงหาเวลาออกอากาศใหม่เพื่อทดแทนอาจทำให้บริษัทฯสูญเสียประโยชน์จากความต่อเนื่องทางธุรกิจ
และการสร้างความนิยมให้เทียบเคียงกับรายการเดิมได้ หรืออาจทำให้ต้นทุนเพื่อการได้มาสูงขึ้น
อย่างไรก็ดี บริษัทฯ เชื่อว่า จากการที่บริษัทฯ ผลิตผลงานที่มีคุณภาพออกมาอย่างต่อเนื่อง
จนได้รับความนิยม มีฐานผู้ชมและผู้ฟังรายการประจำ
รวมถึงการที่บริษัทฯเป็นผู้ประกอบการรายสำคัญในธุรกิจ
ได้รักษามาตรฐานในการชำระเงินและปฏิบัติตามเงื่อนไขของการจ่ายค่าเช่าเวลาอย่างเคร่งครัด
ตลอดจนมีการสร้างความสัมพันธ์อันดีกับผู้ให้สัมปทานจะทำให้บริษัทฯได้รับความไว้วางใจและสามารถลดความเสี่ยงที่อาจเกิดขึ้นจากการต่ออายุสัญญาเช่าได้
แต่อย่างไรก็ตาม บริษัทฯจะมีการพิจารณาถึงมูลค่าในการต่ออายุสัญญาสัมปทาน
โดยเปรียบเทียบกับความคุ้มค่าในการลงทุน
ซึ่งหากบริษัทฯพิจารณาแล้วเห็นว่าการต่ออายุสัมปทานดังกล่าวไม่ก่อให้เกิดประโยชน์กับบริษัทฯ
ทางบริษัทฯอาจพิจารณาไม่ต่ออายุสัมปทานดังกล่าว

-   ความเสี่ยงจากงานกิจกรรมการตลาดขนาดใหญ่ที่ได้มาเป็นครั้งคราว

จากการที่บริษัทฯได้ขยายธุรกิจ เพื่อมุ่งสู่ความเป็นเครือข่ายความบันเทิงครบวงจรนั้น
ในบางโครงการที่บริษัทฯได้มา จำเป็นต้องใช้เงินลงทุนค่อนข้างสูง
จึงอาจมีความเสี่ยงหากไม่สามารถบริหารรายได้ให้เป็นไปตามเป้าหมายที่วางไว้
อาจมีการบอกเลิกสัญญา หรือ เกิดเหตุการณ์ใดๆ ที่ทำให้ไม่สามารถดำเนินการต่อได้ อย่างไรก็ดี
บริษัทฯได้กำหนดกระบวนการในการพิจารณากลั่นกรอง
ประเมินประโยชน์และความคุ้มค่าก่อนการตัดสินใจลงทุน
โดยจัดให้มีการศึกษาความเป็นไปได้ของโครงการ
เมื่อมีการทำสัญญาหรือข้อผูกพันใดๆจะมีผู้เชี่ยวชาญจากหลายฝ่ายที่เกี่ยวข้องเข้าร่วมกันพิจารณาเพื่อความรอบคอบรัดกุม
ตลอดจนกำหนดให้มีการวางแผนและเตรียมงานล่วงหน้า มีการขายล่วงหน้า (Pre-Sale)
โดยหาสปอนเซอร์เข้ามาสนับสนุนขณะที่ยังอยู่ในระหว่างกระบวนการผลิตงาน นอกจากนี้
หากเป็นโครงการขนาดใหญ่จะต้องได้รับการอนุมัติเห็นชอบจากคณะกรรมการบริษัทด้วย
เพื่อลดความเสี่ยงอย่างมีนัยสำคัญที่อาจเกิดขึ้นจากการลงทุนดังกล่าว

-   การพึ่งพิงผู้บริหาร

ในอดีตที่ผ่านมาการบริหารงานของกลุ่มอาร์เอสจะอยู่ในรูปแบบของครอบครัวเชษฐโชติศักดิ์
ซึ่งเป็นกลุ่มผู้ถือหุ้นรายใหญ่และเป็นกลุ่มผู้ก่อตั้งกิจการอาร์เอสขึ้น แต่ในระยะหลังๆมานี้
ผู้บริหารที่มีบทบาทสำคัญในการวางแผนและบริหารงานในภาพรวม ได้แก่ นายสุรชัย เชษฐโชติศักดิ์
ซึ่งเป็นหนึ่งในกลุ่มบุคคลผู้ก่อตั้งกิจการมาตั้งแต่ต้น
และในปัจจุบันยังเป็นผู้ถือหุ้นรายใหญ่ของบริษัทฯด้วย

สำหรับการบริหารงานในปัจจุบันนั้น
บริษัทฯได้ปรับเปลี่ยนรูปแบบของการบริหารงานให้เป็นแบบมืออาชีพ
มีผู้บริหารที่มีความเชี่ยวชาญเฉพาะด้านดูแลในแต่ละหน่วยธุรกิจ (Business Unit)
โดยผู้บริหารในแต่ละหน่วยธุรกิจจะมีความรู้ความสามารถ ความชำนาญ และประสบการณ์เฉพาะด้าน
ซึ่งในการบริหารงาน
ผู้บริหารในแต่ละหน่วยธุรกิจจะกำหนดทิศทางและเป้าหมายของการดำเนินงานอย่างชัดเจน
พร้อมทั้งวางแผนงาน และกำหนดกลยุทธ์การบริหารงาน เพื่อให้บรรลุตามเป้าหมายที่วางไว้
ด้วยวิธีการดังกล่าวทำให้ลดความเสี่ยงจากการพึ่งพิงผู้บริหารได้

-   ความเสี่ยงในการบริหารศิลปิน

ตลอดการดำเนินธุรกิจด้วยระยะเวลานานของกลุ่มอาร์เอส
บริษัทฯและผู้บริหารระดับสูงให้ความสำคัญกับเรื่องการดูแลบุคลากรอย่างสม่ำเสมอ
เนื่องจากบริษัทฯและผู้บริหารระดับสูงตระหนักดีว่าในการดำเนินธุรกิจบันเทิงนั้น
บุคลากรเป็นกำลังสำคัญที่จะผลักดันให้ธุรกิจเติบโตและก้าวหน้าอย่างมั่นคง
การดูแลการเติบโตและผลตอบแทนของศิลปินและทีมงานเป็นเรื่องที่ผู้บริหารได้มีการวางแผนและทบทวนอย่างสม่ำเสมอ
เพื่อให้ทุกคนเกิดความพอใจ และป้องกันไม่ให้บริษัทฯต้องสูญเสียทรัพยากรที่มีคุณค่าไป

สำหรับศิลปินของบริษัทฯจะมีหน่วยงานบริหารศิลปินที่คอยกำกับดูแลเรื่องทุกอย่างที่เกี่ยวกับศิลปินโดยเฉพาะ
โดยศิลปินในสังกัดจะได้รับการวางแผนการบริหารคอนเทนต์ ในรูปแบบครบวงจร ทั้งการออกอัลบั้ม
การนำเสนอศิลปินไปเป็นพรีเซ็นเตอร์สินค้า การป้อนงานแสดง หรือการโชว์ตัวตามงานต่างๆ
และกิจกรรมที่ก่อให้เกิดรายได้ต่อศิลปินอย่างอื่นอีกมากมาย
รวมถึงการให้ศิลปินมีส่วนร่วมในการดำเนินงานและให้ผลประโยชน์ที่จะได้รับให้มากที่สุด
ทำให้ศิลปินเกิดความรู้สึกมั่นคงและพร้อมที่จะเติบโตและพัฒนาไปกับบริษัทฯ

ด้วยเหตุนี้ บริษัทฯ
มีความเชื่อมั่นว่าจะสามารถบริหารความเสี่ยงดังกล่าวได้อย่างมีประสิทธิภาพและไม่ก่อให้เกิดความเสี่ยงอย่างมีนัยสำคัญต่อการดำเนินธุรกิจ

2.3 ความเสี่ยงกรณีมีการถือหุ้นในบริษัทโดยกลุ่มผู้ถือหุ้นรายใหญ่ 

ณ วันที่ 30 ธันวาคม 2554 กลุ่มเชษฐโชติศักดิ์ ถือหุ้นในบริษัทฯ ประมาณร้อยละ 45.34
ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้กลุ่มเชษฐโชติศักดิ์
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุม
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ดี เมื่อพิจารณาจากโครงสร้างจัดการของบริษัทฯ ประกอบด้วยคณะกรรมการบริษัท
คณะกรรมการบริหาร คณะกรรมการตรวจสอบ คณะกรรมการสรรหาและพิจารณาค่าตอบแทน
คณะกรรมการบริหารความเสี่ยง และ คณะกรรมการบรรษัทภิบาล จะเห็นได้ว่าบริษัทฯ
มีการวางโครงสร้างการบริหารงานโดยบุคคลที่มีความรู้ความสามารถในการดำเนินธุรกิจและมีการกำหนดขอบเขตอำนาจหน้าที่ของคณะกรรมการชุดต่างๆ
อย่างชัดเจนและโปร่งใส นอกจากนี้ ในกรณีการเข้าทำรายการที่เกี่ยวโยงกับกรรมการ
ผู้ถือหุ้นรายใหญ่และผู้มีอำนาจควบคุมในกิจการ รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการนั้นๆ
ทั้งนี้เพื่อให้เกิดความมั่นใจต่อผู้ถือหุ้นว่าบริษัทฯ จะบริหารงานด้วยความชัดเจนและโปร่งใส